b'\n_START_ARTICLE_\nSladkorni javor\n_START_SECTION_\nOpis\n_START_PARAGRAPH_\nSladkorni javor je od 30 do 35 metrov visoko drevo s sivo skorjo, ki je pri odraslih drevesih podol\xc5\xbeno razpokana. Veje drevesa so gladke in se hitro zlomijo. Brsti so koni\xc4\x8dasti, iz njih pa se razvijejo dlanasto deljeni listi, ki so deljeni na pet, redkeje pa na tri krpe. V jeseni se listi obarvajo v razli\xc4\x8dne barve, od rumene do rde\xc4\x8de._NEWLINE_Cvetovi so rumeno zeleni, zdru\xc5\xbeeni pa so v sestavljene pakobule. Iz oplojenih cvetov se razvijejo krilata semena, ki so v parih zdru\xc5\xbeena z vrhom.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDrevo je samoniklo v vzhodnem delu Kanade in ZDA. Znanstveno ime izvira iz starogr\xc5\xa1ke besede s\xc3\xa1ckaron - sladkor. Ime se je prijelo skoraj v vseh jezikih, drevo pa ga je dobilo zato, ker na ranjenih mestih izlo\xc4\x8da sladek drevesni sok, ki vsebuje od 1-4% saharoze. Iz tega soka pridobivajo javorov sladkor in kuhajo sirup.'